Oikeusministeriö Dnro 14/2015

 18.6.2015 1 (3)

oikeusministerio@om.fi

jussi.matikkala@om.fi

leena.makipaa@om.fi

Lausuntopyyntönne: OM 7/41/2014, 24.3.2015

**LAHJUSRIKOKSIA KOSKEVIEN SÄÄNNÖSTEN ERÄÄT MUUTOSTARPEET -TYÖRYHMÄMIETINTÖ (OM:N MIETINTÖJÄ JA LAUSUNTOJA 9/2015; 20.2.2015 OM 7/41/2014)**

**Yleistä**

Suomen Asianajajaliitolta (jäljempänä ”Asianajajaliitto”) on pyydetty lausuntoa ”Lahjusrikoksia koskevien säännösten eräät muutostarpeet” -työryhmämietinnöstä. Mietinnössä arvioidaan edellytyksiä säätää ns. vaikutusvallan kauppaaminen rangaistavaksi. Suomi on pitänyt edelleen voimassa varauman lahjontaa koskevan vuodelta 1999 olevan Euroopan neuvoston rikosoikeudellisen yleissopimuksen 12 artiklassa tarkoitetun vaikutusvallan väärinkäytön kriminalisointiin.

Yleissopimusta valvova elin GRECO on useissa yhteyksissä antanut Suomelle suosituksen varaumasta luopumiseksi ja lainsäädäntömuutosten tekemiseksi.

Asianajajaliitto on 15.1.2010 antamassaan lausunnossa katsonut, ettei vaikutusvallan kauppaamista ja sen väärinkäytön palkitsemista koskeville rangaistussäännöksille ole selvää tarvetta suomalaisessa yhteiskunnassa. Tilanne ei ole muuttunut. Tältä osin myös Suomen tekemälle varaumalle aikoinaan annetut perustelut ovat Asianajajaliiton näkemyksen mukaan edelleen ajankohtaiset.

Asianajajaliitto katsoo, että käytännössä merkittävä osa yleissopimuksen 12 artiklan tarkoittamista vaikutusvallan väärinkäytön tapauksista tulisi jo nykyisellään rangaistavaksi muun muassa lahjusrikoksia ja muita virkarikoksia sekä osallisuutta rikokseen koskevien säännösten pohjalta. Selvää tarvetta rangaistavuuden alan kasvattamiselle ei siten jo lähtökohtaisesti ole olemassa.

Yleissopimuksen 12 artiklan tarkoittamassa ”vaikutusvallan väärinkäytössä” on kysymys ns. välimiehen epäasiallisesta (improper) vaikuttamisesta virkamiehen päätöksentekoon. Epäasiallisuuden sisältöä ei ole sopimuksessa tai sen selitysmuistiossa kuitenkaan määritelty. Määritelmää on selvennetty yksinomaan sillä, että ”epäasiallisen” vaikuttamisen tulisi sisältää välimiehen korruptiivinen tarkoitus. Hyväksytyt lobbaamisen muodot eivät siten kuuluisi käsitteen piiriin.

Merkittävin ongelma eri yhteyksissä ehdotetuissa vaikutusvallan kauppaamista koskevissa teonkuvauksissa on niissä esitettyjen tunnusmerkistöjen epämääräisyys. Erityisesti tunnusmerkkiä ”epäasiallinen” ei voida mitenkään pitää rikosoikeudellisessa viitekehyksessä mahdollisena. Rikosoikeudellinen tarkkarajaisuusperiaate edellyttää, että rangaistussäännökset muotoillaan siten, että niiden pohjalta pystytään riittävästi ennakoimaan sallitun ja kielletyn toiminnan rajaa. ”Epäasiallisen” esitettyä korvaamista tunnusmerkillä ”oikeudettomasti” ei voitaisi myöskään pitää onnistuneena vaihtoehtona, koska vaikuttamiseen liittyisi silloin jo nyt rangaistavaksi säädettyjä laittomia muotoja, kuten yllytys virkavelvollisuuden rikkomiseen tai kiristys, minkä vuoksi uuskriminalisoinnin tarvetta ei syntyisi ollenkaan.

Vaikka Suomen korruptiotilanne on kansainvälisesti verrattuna erittäin hyvä, Asianajajaliitto pitää erittäin tärkeänä sitä, että tilannetta pyritään entisestään parantamaan hallinnollisin ja lainsäädännöllisin keinoin. Rangaistussäännösten sijasta ensisijainen ja selvästi tehokkaampi keino olisi edunvalvontatoiminnan tai päätöksenteon läpinäkyvyyttä parantavan lainsäädännön ja toimintamallien kehittäminen.

**Oikeushenkilön rangaistusvastuusta**

Asianajajaliitto kannattaa oikeushenkilön rangaistusvastuun laajentamista RL 30 luvun 9 a §:n mukaiseen törkeään kirjanpitorikokseen mietinnössä esitetyin perustein.

Helsingissä 18. kesäkuuta 2015

SUOMEN ASIANAJAJALIITTO



Risto Sipilä

Suomen Asianajajaliiton puheenjohtaja, asianajaja

LAATI

Asianajaja Antti Riihelä, Asianajotoimisto Antti Riihelä, Helsinki

*Suomen Asianajajaliiton lausunnot valmistellaan oikeudellisissa asiantuntijaryhmissä, joiden toiminnassa on mukana noin 120 asianajajaa. Tämä lausunto on valmisteltu rikosoikeuden asiantuntijaryhmässä.*